title: 2008/212/ES: Rozhodnutie Rady z  18. februára 2008 o zásadách, prioritách a podmienkach obsiahnutých v prístupovom partnerstve s Bývalou juhoslovanskou republikou Macedónsko a o zrušení rozhodnutia 2006/57/ES

text:
               19.3.2008

               SK

               Úradný vestník Európskej únie

               L 80/32

      ROZHODNUTIE RADY

   z 18. februára 2008
   o zásadách, prioritách a podmienkach obsiahnutých v prístupovom partnerstve s Bývalou juhoslovanskou republikou Macedónsko a o zrušení rozhodnutia 2006/57/ES
   (2008/212/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 533/2004 z 22. marca 2004 o založení partnerstiev v rámci procesu stabilizácie a pridruženia (1) v znení zmien a doplnení, a najmä na jeho článok 2,
   so zreteľom na návrh Komisie,
   keďže:

               (1)

               Európska rada na svojom zasadnutí v Solúne 19. a 20. júna 2003 schválila vytvorenie partnerstiev ako prostriedku na zhmotnenie európskej perspektívy krajín západného Balkánu.

               (2)

               V nariadení (ES) č. 533/2004 sa stanovuje, že Rada rozhodne o zásadách, prioritách a podmienkach, ktoré majú byť obsiahnuté v partnerstvách, ako aj o všetkých neskorších úpravách. Takisto sa v ňom uvádza, že kontrola plnenia partnerstiev bude zabezpečená prostredníctvom mechanizmov vytvorených v rámci procesu stabilizácie a pridruženia, najmä prostredníctvom ročných správ o pokroku.

               (3)

               Európska rada na svojom zasadnutí zo 17. decembra 2005 udelila Bývalej juhoslovanskej republike Macedónsko štatút kandidátskej krajiny. Preto bol predložený návrh na zmenu a doplnenie nariadenia (ES) č. 533/2004 s cieľom zmeniť názov partnerstva pre túto krajinu z „európskeho partnerstva“ na „prístupové partnerstvo“.

               (4)

               Dňa 30. januára 2006 Rada na základe návrhu Komisie z novembra 2005 prijala druhé prístupové partnerstvo s Bývalou juhoslovanskou republikou Macedónsko (2).

               (5)

               V zmysle oznámenia Komisie o stratégii rozšírenia a hlavných výzvach na roky 2006 – 2007 sa partnerstvá majú aktualizovať ku koncu roka 2007.

               (6)

               Dňa 17. júla 2006 Rada prijala nariadenie (ES) č. 1085/2006 (3), ktorým sa ustanovuje nástroj predvstupovej pomoci (IPA), obnovujúce rámec finančnej pomoci pre predvstupové krajiny.

               (7)

               Je preto vhodné prijať prístupové partnerstvo, ktoré aktualizuje súčasné partnerstvo, aby sa na základe zistení zo správy o pokroku Bývalej juhoslovanskej republiky Macedónsko v príprave na ďalšiu integráciu do Európskej únie z roku 2007 určili obnovené priority pre ďalšie kroky.

               (8)

               V záujme prípravy na ďalšiu integráciu do Európskej únie by príslušné orgány Bývalej juhoslovanskej republiky Macedónsko mali vypracovať plán s časovým harmonogramom a konkrétnymi opatreniami na plnenie priorít tohto prístupového partnerstva.

               (9)

               Rozhodnutie 2006/57/ES by sa preto malo zrušiť,

         ROZHODLA TAKTO:
   Článok 1
   Zásady, priority a podmienky prístupového partnerstva s Bývalou juhoslovanskou republikou Macedónsko sú stanovené v prílohe.
   Článok 2
   Implementácia prístupového partnerstva sa kontroluje prostredníctvom mechanizmov vytvorených v rámci procesu stabilizácie a pridruženia, najmä prostredníctvom ročných správ o pokroku predkladaných Komisiou.
   Článok 3
   Rozhodnutie 2006/57/ES sa zrušuje.
   Článok 4
   Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.

      V Bruseli 18. februára 2008

            Za Radu

            predseda

         D. RUPEL

      (1)  Ú. v. EÚ L 86, 24.3.2004, s. 1. Nariadenie zmenené a doplnené nariadením (ES) č. 269/2006 (Ú. v. EÚ L 47, 17.2.2006, s. 7).

      (2)  Rozhodnutie Rady 2006/57/ES z 30. januára 2006 o zásadách, prioritách a podmienkach obsiahnutých v európskom partnerstve s Bývalou juhoslovanskou republikou Macedónsko, ktorým sa zrušuje rozhodnutie 2004/518/ES (Ú. v. EÚ L 35, 7.2.2006, s. 57).

      (3)  Ú. v. EÚ L 210, 31.7.2006, s. 82.

      PRÍLOHA
      PRÍSTUPOVÉ PARTNERSTVO S BÝVALOU JUHOSLOVANSKOU REPUBLIKOU MACEDÓNSKO 2007
      1.   ÚVOD
      Európska rada schválila vytvorenie partnerstiev ako prostriedku na realizáciu európskej perspektívy krajín západného Balkánu. Navrhované prístupové partnerstvo aktualizuje európske partnerstvo z januára 2006, a to na základe zistení zo správy Komisie o pokroku Bývalej juhoslovanskej republiky Macedónsko z roku 2007. Uvádzajú sa v ňom nové a zostávajúce priority, ktoré je potrebné plniť. Nové priority sú prispôsobené špecifickým potrebám krajiny a štádiu príprav a budú sa podľa potreby aktualizovať. Od Bývalej juhoslovanskej republiky Macedónsko sa očakáva, že vypracuje plán s časovým harmonogramom a konkrétnymi opatreniami na plnenie priorít prístupového partnerstva. Partnerstvo poskytuje aj usmernenia pre finančnú pomoc krajine.
      2.   ZÁSADY
      Proces stabilizácie a pridruženia zostáva rámcom pre európske smerovanie krajín západného Balkánu až do ich budúceho pristúpenia. Priority určené pre Bývalú juhoslovanskú republiku Macedónsko sa týkajú jej schopnosti plniť kritériá, ktoré Európska rada stanovila na zasadnutí v Kodani v roku 1993, a podmienky stanovené v rámci procesu stabilizácie a pridruženia, najmä podmienky, ktoré stanovila Rada vo svojich záveroch z 29. apríla 1997 a z 21. a 22. júna 1999, v záverečnom vyhlásení zo záhrebského samitu z 24. novembra 2000 a v solúnskej agende.
      3.   PRIORITY
      Priority uvedené v tomto prístupovom partnerstve sa vybrali na základe reálneho predpokladu, že ich Bývalá juhoslovanská republika Macedónsko môže splniť alebo dosiahnuť výrazný pokrok v ich plnení v priebehu najbližších rokov. Rozlišuje sa medzi krátkodobými prioritami, ktoré by sa mali splniť v priebehu jedného až dvoch rokov, a strednodobými prioritami, ktoré by sa mali splniť v priebehu troch až štyroch rokov. Priority sa týkajú tak právnych predpisov, ako aj ich vykonávania.
      Z hľadiska potreby stanovenia priorít musí Bývalá juhoslovanská republika Macedónsko zjavne plniť aj ďalšie úlohy, ktoré sa môžu stať prioritami v rámci budúcich partnerstiev, pričom sa zohľadní pokrok, ktorý Bývalá juhoslovanská republika Macedónsko dosiahne v budúcnosti.
      Z krátkodobých priorít sa určili a zoskupili kľúčové priority, ktoré sa uvádzajú na začiatku nasledujúceho zoznamu. Poradie týchto kľúčových priorít nevyjadruje stupeň ich dôležitosti.
      3.1.   KRÁTKODOBÉ PRIORITY
      Kľúčové priority

                  —

                  Zabezpečiť riadne plnenie všetkých záväzkov prijatých v dohode o stabilizácii a pridružení.

                  —

                  Podporovať konštruktívny a začleňujúci dialóg v rámci demokratických inštitúcií, predovšetkým v oblastiach, ktoré si vyžadujú konsenzus všetkých politických strán.

                  —

                  Zabezpečiť účinné vykonávanie zákona o polícii.

                  —

                  Preukázať udržateľné výsledky dosiahnuté pri vykonávaní súdnych reforiem a posilniť nezávislosť a celkové kapacity súdneho systému. Uskutočniť reformu prokuratúry a dokončiť vymenovanie súdnej rady.

                  —

                  Preukázať udržateľné výsledky dosiahnuté pri vykonávaní právnych predpisov v oblasti boja proti korupcii.

                  —

                  Zabezpečiť vylúčenie politického vplyvu pri prijímaní štátnych zamestnancov a ich služobnom postupe, ďalej budovať systém služobného zaradenia založený na zásluhách a plne vykonávať zákon o štátnych zamestnancoch.

                  —

                  Obmedziť prekážky tvorby zamestnanosti a riešiť najmä nezamestnanosť mladých ľudí a dlhodobú nezamestnanosť.

                  —

                  Zlepšiť všeobecné podnikateľské prostredie ďalším posilnením právneho štátu, posilnením nezávislosti regulačných a dozorných orgánov, urýchlením právnych postupov a pokračovaním v registrácii majetkových práv.

            Politické kritériá
      Demokracia a právny štát

                  —

                  Podporiť vykonávanie Ohridskej rámcovej dohody okrem iného s cieľom podporiť budovanie dôvery medzi jednotlivými etnickými skupinami.

            Parlament/voľby

                  —

                  Zabezpečiť súlad priebehu všetkých budúcich volieb s volebným zákonom.

                  —

                  Prijímať rýchle rozhodnutia v prípade akýchkoľvek volebných nezrovnalostí a ukladať sankcie, ktoré majú odstrašujúci účinok.

                  —

                  Posilniť kapacity parlamentu predovšetkým prostredníctvom zvýšenia jeho zdrojov.

            Vláda

                  —

                  Posilniť transparentnosť a zodpovednosť miestnych samospráv. Posilniť predovšetkým vnútornú kontrolu a audit.

                  —

                  Dosiahnuť uspokojivú úroveň výberu miestnych daní v celej krajine.

                  —

                  Vytvoriť kapacity obcí na správu štátom vlastnených pozemkov.

                  —

                  Zabezpečiť dostatočný počet a dostatočné schopnosti zamestnancov obcí.

            Verejná správa

                  —

                  Zaviesť systém služobného zaradenia založený na zásluhách s cieľom budovať zodpovednú, účinnú a profesionálnu verejnú správu na centrálnej aj miestnej úrovni.

                  —

                  Zabezpečiť účinné vykonávanie etického kódexu štátnych zamestnancov.

                  —

                  Posilniť administratívne kapacity najmä vytvorením kapacít pre strategické plánovanie a formulovanie politiky, ako aj posilnením odbornej prípravy, a vypracovať všeobecnú stratégiu odbornej prípravy štátnych zamestnancov.

                  —

                  Účinne vykonávať opatrenia prijaté na zabezpečenie transparentnosti v administratíve, najmä v rámci procesu rozhodovania, a ďalej podporovať aktívnu účasť občianskej spoločnosti.

                  —

                  Uskutočňovať reformy orgánov činných v trestnom konaní.

                  —

                  Zabezpečiť primerané administratívne kapacity na účinne programovanie a spravovanie finančných prostriedkov nástroja predvstupovej pomoci

            Súdny systém

                  —

                  Ďalej rozvíjať počiatočnú a ďalšiu odbornú prípravu v akadémii pre sudcov a prokurátorov.

                  —

                  Dokončiť vytvorenie nových súdnych štruktúr a prideliť dostatočné zdroje na zabezpečenie ich plnej funkčnosti a zvýšenie ich efektívnosti.

                  —

                  Zabezpečiť riadne a úplné vykonávanie súdnych rozhodnutí.

            Politika v oblasti boja proti korupcii

                  —

                  Zabezpečiť primerané nadviazanie na odporúčania štátnej komisie proti korupcii a štátneho kontrolného úradu.

                  —

                  Plne vykonávať odporúčania skupiny štátov proti korupcii (GRECO).

                  —

                  Posilniť administratívne kapacity potrebné na vykonávanie pravidiel prijatých v súvislosti s financovaním politických strán a volebných kampaní. Ukladať účinné sankcie v prípade porušení pravidiel.

                  —

                  Kontrolovať vykonané preskúmania rozhodovacích právomocí niektorých verejných činiteľov.

                  —

                  Zabezpečiť úplné vykonávanie zákona o prístupe verejnosti k informáciám.

                  —

                  Ďalej posilniť spoluprácu medzi inštitúciami.

            Ľudské práva a ochrana menšín

                  —

                  Dosiahnuť plný súlad s Európskym dohovorom o ľudských právach, odporúčaniami výboru na zabránenie mučeniu, ako aj s Rámcovým dohovorom o ochrane národnostných menšín.

                  —

                  Plne vykonávať pravidlá týkajúce sa etiky, vnútornej kontroly, odborných noriem a noriem v oblasti ľudských práv vo všetkých orgánoch činných v trestnom konaní, v súdnictve a v správach väzníc vrátane pravidelnej odbornej prípravy.

                  —

                  Poskytnúť dostatočné zdroje na zvýšenie úrovne podmienok vo väzniciach.

                  —

                  Vytvoriť účinné mechanizmy na odhalenie, stíhanie a potrestanie všetkých foriem diskriminácie zo strany štátnych aj neštátnych orgánov voči jednotlivcom či skupinám.

                  —

                  Ďalej posilniť ochranu práv žien a detí.

                  —

                  Aktualizovať a vykonávať stratégiu spravodlivého zastúpenia neväčšinových spoločenstiev najmä poskytnutím dostatočných zdrojov a uložením účinných sankcií za neplnenie cieľov.

                  —

                  Podporovať prístup k vzdelávaniu, spravodlivosti a sociálnemu zabezpečeniu pre príslušníkov menšinových skupín.

            Regionálne otázky a medzinárodné záväzky

                  —

                  Pokračovať v úplnej spolupráci s Medzinárodným trestným tribunálom pre bývalú Juhosláviu (ICTY) a vzhľadom na možné vrátenie jednotlivých spisov zo strany ICTY splniť všetky nevyhnutné podmienky na zabezpečenie riadneho procesu.

                  —

                  Naďalej podporovať prechod z paktu stability na rámec spolupráce s väčšou regionálnou zodpovednosťou a účinne vykonávať Stredoeurópsku dohodu o voľnom obchode (CEFTA).

                  —

                  Zabezpečiť dobré susedské vzťahy najmä zintenzívnením úsilia o konštruktívny prístup pri hľadaní diplomatického a vzájomne prijateľného riešenia otázky názvu štátu s Gréckom v rámci rezolúcie Bezpečnostnej rady OSN 817/93 a 845/93 a vyhnúť sa krokom, ktoré by ho mohli negatívne ovplyvniť.

                  —

                  Posilniť spoluprácu so susednými krajinami a zabezpečiť účinné vykonávanie najmä v oblasti cezhraničnej spolupráce, boja proti organizovanému zločinu, nezákonnému obchodovaniu a pašovaniu, súdnej spolupráce, riadenia hraníc, readmisie a životného prostredia.

            Hospodárske kritériá

                  —

                  Pokračovať v registrácii pozemkov a nehnuteľností a posilniť kataster s cieľom zabezpečiť právnu istotu pre hospodárske subjekty a zlepšiť fungovanie mechanizmov trhového hospodárstva.

                  —

                  Zvýšiť účinnosť verejných služieb najmä poskytnutím ďalších zdrojov na odbornú prípravu a modernizáciu súčasnej infraštruktúry.

            Schopnosť prevziať záväzky vyplývajúce z členstva

            Kapitola 1: Voľný pohyb tovaru

                  —

                  Prijať a vykonávať horizontálne rámcové právne predpisy na dokončenie potrebnej infraštruktúry a zabezpečiť oddelenie úloh medzi rôznymi funkciami (regulácia, normalizácia, akreditácia, metrológia, posudzovanie zhody a dohľad nad trhom) v prípade postupov posudzovania zhody.

                  —

                  Vypracovať komplexnú stratégiu s etapami vykonávania acquis pre príslušné horizontálne organizácie (normalizácia, akreditácia, metrológia a dohľad nad trhom) spolu s určením termínov a jasnej zodpovednosti za zavedenie a účinné vykonávanie legislatívnych opatrení a posilnenie administratívnych kapacít v rôznych sektoroch.

                  —

                  Vypracovať akčný plán na dosiahnutie súladu s článkami 28 až 30 Zmluvy o ES s etapami pre vnútornú kontrolu domácich právnych predpisov a administratívnych postupov, zavedenie doložiek o vzájomnom uznávaní a následné potrebné úpravy.

                  —

                  Zvýšiť tempo prijímania európskych noriem a zintenzívniť úsilie o prijatie za riadneho člena európskych normalizačných organizácií.

            Kapitola 3: Právo usadiť sa a sloboda poskytovať služby

                  —

                  Odstrániť zostávajúce prekážky usadeniu sa a poskytovaniu cezhraničných služieb, ktorým čelia fyzické alebo právnické osoby z EÚ.

                  —

                  Zahrnúť do právnych predpisov rozlíšenie medzi poskytovaním služieb prostredníctvom trvalej prevádzky a dočasným poskytovaním služieb.

            Kapitola 4: Voľný pohyb kapitálu

                  —

                  Ďalej posilňovať rámec proti praniu špinavých peňazí najmä zvyšovaním informovanosti nahlasujúcich inštitúcií a preukázaním dôveryhodných výsledkov jeho vynucovania zo strany príslušných inštitúcií. Posilniť kapacitu inštitúcií a zabezpečiť, aby si spoločne poskytovali spravodajské informácie.

                  —

                  Dosiahnuť pokrok v odstraňovaní zostávajúcich obmedzení pohybu kapitálu.

            Kapitola 5: Verejné obstarávanie

                  —

                  Posilniť výbor pre sťažnosti s cieľom zabezpečiť účinný systém náprav.

            Kapitola 6: Právo obchodných spoločností

                  —

                  Vytvoriť účinné a nezávislé systémy zabezpečenia kvality a verejného dohľadu určené pre štatutárnych audítorov a audítorské firmy. Posilniť príslušné administratívne kapacity.

            Kapitola 7: Právo duševného vlastníctva

                  —

                  Vypracovať národnú stratégiu a akčný plán budovania kapacít potrebných na vykonávanie a vynucovanie acquis v každej oblasti v rámci tejto kapitoly s osobitným zameraním na potrebu zabezpečiť špecializovanú odbornú prípravu pre orgány činné v trestnom konaní, sudcov, prokurátorov a colných úradníkov.

                  —

                  Vypracovať kampane na informovanie verejnosti a zlepšiť spoluprácu medzi orgánmi činnými v trestnom konaní a medzi všetkými zainteresovanými stranami.

            Kapitola 8: Politika hospodárskej súťaže

                  —

                  Preukázať dôveryhodné výsledky vynucovania v oblasti protimonopolnej kontroly a zamerať sa na najzávažnejšie porušenia zákona o hospodárskej súťaži.

                  —

                  Vytvoriť účinnú predbežnú kontrolu štátnej pomoci.

                  —

                  Posilniť administratívne kapacity komisie na ochranu hospodárskej súťaže a zabezpečiť primerané rozpočtové a ľudské zdroje.

                  —

                  Plne zabezpečiť transparentné a nediskriminačné uplatňovanie zákona o hospodárskej súťaži.

            Kapitola 9: Finančné služby

                  —

                  Posilniť právne predpisy a dozorný rámec pre finančný sektor, najmä pokiaľ ide o sektor poisťovníctva a trhy s cennými papiermi vrátane ich vynucovania.

                  —

                  Zabezpečiť funkčnosť a riadne personálne vybavenie nezávislého dozorného orgánu pre sektor poisťovníctva.

            Kapitola 10: Informačná spoločnosť a médiá

                  —

                  Zastaviť porušovanie dohody o stabilizácii a pridružení prijatím všetkých opatrení potrebných na splnenie záväzku liberalizovať sektor elektronických komunikácií vrátane prijatia všetkých požadovaných sekundárnych právnych predpisov a ďalšieho posilnenia regulačných orgánov.

                  —

                  Posilniť opatrenia na ochranu hospodárskej súťaže v súvislosti s prevádzkovateľmi s významným podielom na trhu.

                  —

                  Posilniť nezávislosť a administratívne kapacity regulačných orgánov pre elektronické komunikácie a médiá.

                  —

                  Zabezpečiť stabilný a trvalý zdroj financovania verejnoprávneho rozhlasového a televízneho vysielania a rady pre vysielanie.

            Kapitola 11: Poľnohospodárstvo a rozvoj vidieka

                  —

                  Urýchliť registráciu poľnohospodárskej pôdy v katastri nehnuteľností.

                  —

                  Zabezpečiť zber a spracovanie spoľahlivých údajov z oblasti poľnohospodárstva.

                  —

                  Pokračovať v príprave na zriadenie účinných a finančne spoľahlivých platobných orgánov pre riadenie a kontrolu poľnohospodárskych fondov v súlade s požiadavkami EÚ a medzinárodnými audítorskými štandardami.

            Kapitola 12: Bezpečnosť potravín, veterinárna a fytosanitárna politika

                  —

                  Naďalej zosúlaďovať právne predpisy s acquis vo veterinárnej a rastlinolekárskej oblasti so zameraním na rámcové právne predpisy, ktoré sú zlučiteľné s acquis.

                  —

                  Naďalej posilňovať kapacity veterinárnej služby na centrálnej, ako aj na miestnej úrovni s cieľom zaviesť kontrolný systém zlučiteľný s EÚ, predovšetkým v prípade kontrol dovozu.

                  —

                  Zabezpečiť funkčnosť systému identifikácie hovädzieho dobytka a registrácie jeho pohybu a začať využívať systém identifikácie ošípaných, oviec a kôz.

                  —

                  Ďalej zosúlaďovať kontrolné systémy v oblasti chorôb a zdravia zvierat s legislatívnymi a inštitucionálnymi požiadavkami EÚ, ako aj s núdzovými plánmi pre ochorenia podliehajúce oznamovacej povinnosti.

                  —

                  Posúdiť súlad poľnohospodársko-potravinárskych podnikov s požiadavkami EÚ, čo poslúži ako základ budúceho plánu modernizácie týchto podnikov.

            Kapitola 14: Dopravná politika

                  —

                  Pokračovať vo vykonávaní memoranda o porozumení týkajúceho sa rozvoja základnej regionálnej dopravnej siete v juhovýchodnej Európe a posilniť spoluprácu s pozorovacím výborom pre dopravu v juhovýchodnej Európe.

                  —

                  Zosúladiť právne predpisy s acquis v oblasti cestnej dopravy týkajúcim sa najmä prepravy nebezpečného tovaru, prístupu na trh, sociálnych podmienok, zavedenia digitálneho tachografu a zvýšenia cestnej bezpečnosti.

                  —

                  Zriadiť regulačný orgán v sektore železničnej dopravy, ktorý bude nezávislý od správcu infraštruktúry a železničných podnikov, vytvoriť orgán pre bezpečnosť, ktorý bude zodpovedný za vydávanie osvedčení o bezpečnosti, a zosúladiť právne predpisy s pravidlami EÚ v oblasti prepravy nebezpečného tovaru po železnici. Zabezpečiť finančnú stabilitu prostredníctvom kompenzácie záväzkov verejnej služby v osobnej doprave a zníženia dlhov.

                  —

                  Plniť záväzky prijaté v rámci prvej prechodnej fázy dohody o európskom spoločnom leteckom priestore vrátane vykonávania príslušných právnych predpisov v oblasti leteckej dopravy.

                  —

                  Posilniť administratívne kapacity úradu civilného letectva.

            Kapitola 15: Energetika

                  —

                  Ďalej zosúlaďovať právne predpisy týkajúce sa vnútorného trhu s elektrickou energiou a plynom, energetickej účinnosti a obnoviteľných zdrojov energie s acquis s cieľom postupne otvoriť trh s energiou hospodárskej súťaži.

                  —

                  Pokračovať v posilňovaní nezávislosti regulačnej komisie pre energetiku.

                  —

                  Plniť záväzky vyplývajúce zo Zmluvy o Energetickom spoločenstve, pokiaľ ide o úplné vykonávanie acquis týkajúceho sa vnútorného trhu s elektrickou energiou a plynom a cezhraničnej výmeny elektrickej energie.

                  —

                  Posilniť administratívne kapacity vo všetkých energetických sektoroch vrátane energetickej agentúry v oblasti energetickej efektívnosti a obnoviteľných zdrojov energie.

                  —

                  Vybudovať vhodné zariadenie na skladovanie rádioaktívnych materiálov.

                  —

                  Zabezpečiť riadne a nezávislé fungovanie riaditeľstva pre radiačnú bezpečnosť.

            Kapitola 16: Dane

                  —

                  Zvýšiť administratívne kapacity na vykonávanie daňových právnych predpisov a boj proti daňovým únikom.

                  —

                  Urýchlene prijať štrukturálne opatrenia na reformu kontrolnej politiky a zlepšiť kontrolné kapacity.

                  —

                  Vypracovať stratégiu auditu a príslušné systémy informačných technológií.

                  —

                  Rešpektovať zásady pravidiel správania v oblasti zdaňovania podnikov a zabezpečiť, aby boli nové daňové opatrenia v súlade s nimi.

            Kapitola 18: Štatistika

                  —

                  Posilniť kapacity štátneho štatistického úradu s cieľom zabezpečiť včasné uskutočnenie ďalšieho sčítania ľudu a umožniť postupné vytváranie národných účtov a štatistík, ktoré sú ich základom; najmä riešiť zostávajúce nedostatky v zbere a spracovaní štatistických údajov z oblasti poľnohospodárstva a obchodu v súlade s normami a metodikou EÚ a zlepšiť predkladanie štatistických údajov Eurostatu.

                  —

                  Dokončiť zriadenie štatistického obchodného registra a registra poľnohospodárskych podnikov vrátane bežných postupov na zabezpečenie aktuálnosti údajov vedených v týchto registroch.

            Kapitola 19: Zamestnanosť a sociálna politika

                  —

                  Pokračovať v transpozícii acquis a posilniť príslušné administratívne štruktúry a štruktúry vynucovania práva vrátane inšpektorátu práce.

                  —

                  Zabezpečiť administratívne kapacity na vykonávanie politiky sociálneho začlenenia a sociálnej ochrany.

                  —

                  Zabezpečiť fungujúci a reprezentatívny sociálny dialóg.

                  —

                  Vyvinúť ďalšie úsilie na zlepšenie situácie osôb so zdravotným postihnutím.

            Kapitola 20: Podnikanie a priemyselná politika

                  —

                  Formulovať a vykonávať priemyselnú stratégiu, ktorá vedie k rastu a inovácii.

                  —

                  Zaviesť systematické hodnotenie vplyvu nových právnych predpisov o podnikoch.

                  —

                  Posilniť zdroje oddelenia pre MSP a agentúry pre MSP a zabezpečiť vykonávanie stratégie a akčného plánu pre MSP a Európskej charty pre malé podniky.

                  —

                  Pokračovať v práci na regulačnom zjednodušení, na nástroji, akým je tzv. regulačná gilotína, a na znižovaní byrokratických prekážok v podnikaní; zaviesť posudzovanie vplyvu regulácie.

            Kapitola 22: Regionálna politika a koordinácia štrukturálnych nástrojov

                  —

                  Posilniť vytvorenie inštitucionálnych štruktúr a zvýšiť administratívne kapacity v oblasti tvorby programov, prípravy projektov, monitorovania, hodnotenia, finančného riadenia a kontroly, najmä na úrovni príslušných ministerstiev, s cieľom vykonávať predvstupové programy EÚ v rámci prípravy na vykonávanie kohéznej politiky Spoločenstva.

                  —

                  Dokončiť národnú stratégiu regionálneho rozvoja.

            Kapitola 23: Súdnictvo a základné práva

                  —

                  Vykonávať vnútroštátny zákon o ochrane osobných údajov. Podpísať a ratifikovať dodatočný protokol k Dohovoru Rady Európy o ochrane jednotlivcov pri automatickom spracúvaní osobných údajov v súvislosti s dozornými orgánmi a cezhraničným tokom údajov.

                  —

                     Ďalšie priority pozri v časti o politických kritériách.

            Kapitola 24: Spravodlivosť, sloboda a bezpečnosť

                  —

                  Pokračovať vo vykonávaní akčného plánu pre integrované riadenie hraníc, vytvoriť hlavné databázy riadenia hraníc a zabezpečiť ich prepojenie, modernizovať vybavenie na analýzu dokladov a hraničný dozor, zabezpečiť účinné splnenie požiadaviek na dodanie kvalitných cestovných dokladov a dokladov totožnosti a poskytnúť ďalšiu odbornú prípravu zamestnancom.

                  —

                  Poskytnúť dostatočné finančné zdroje a odbornú prípravu na vykonávanie reformy polície, posilniť koordináciu a spoluprácu medzi policajnými orgánmi, ako aj medzi políciou a ostatnými orgánmi činnými v trestnom konaní a posilniť spoluprácu medzi kriminálnou políciou a verejnými prokurátormi.

                  —

                  Vypracovať a vykonávať komplexnú stratégiu ľudských zdrojov a odbornej prípravy pre políciu a modernizovať jej vybavenie.

                  —

                  Ďalej zintenzívniť boj proti organizovanému zločinu, a to lepším využívaním špeciálnych vyšetrovacích opatrení a promptným vydávaním a kontrolovaním medzinárodných zatykačov (vrátane počítačovej kriminality s osobitným zameraním na detskú pornografiu) a vytvoriť integrovaný spravodajský systém využívaný jednotlivými orgánmi v boji proti organizovanému zločinu vrátane nezákonného obchodovania s ľuďmi, zbraňami a drogami.

                  —

                  Posilniť úsilie v oblasti vykonávania národného akčného plánu boja proti obchodovaniu s ľuďmi, ako aj kapacity na vyšetrovanie počítačovej kriminality.

                  —

                  Vykonávať dohodu o readmisii osôb medzi ES a Bývalou juhoslovanskou republikou Macedónsko a rokovať o readmisných dohodách s krajinami pôvodu migrantov prechádzajúcich cez Bývalú juhoslovanskú republiku Macedónsko.

                  —

                  Zintenzívniť proces zavádzania právnych nástrojov zaručujúcich práva osôb, ktoré potrebujú (medzinárodnú) ochranu.

                  —

                  Zabezpečiť zosúladenie zákona o azyle a zákona o cudzincoch s príslušným acquis.

            Kapitola 25: Veda a výskum

                  —

                  Posilniť kapacity na výskum a technologický rozvoj s cieľom zabezpečiť úspešnú účasť v rámcových programoch Spoločenstva.

                  —

                  Začať vypracúvať návrh integrovanej politiky výskumu a prijať opatrenia na integráciu do európskeho výskumného priestoru.

            Kapitola 26: Vzdelávanie a kultúra

                  —

                  Dokončiť legislatívny a administratívny rámec riadenia programov Celoživotné vzdelávanie a Mládež v akcii a posilniť vykonávacie orgány.

            Kapitola 27: Životné prostredie

                  —

                  Pokračovať v zosúlaďovaní právnych predpisov s acquis najmä v oblasti kvality ovzdušia, odpadového hospodárstva a kvality vody a podstatne zlepšiť vykonávanie právnych predpisov a monitorovanie životného prostredia.

                  —

                  Posilniť inšpektorát životného prostredia a ostatné vynucovacie orgány, preukázať dôveryhodné výsledky vynucovania a zabezpečiť, aby sa pokuty a iné sankcie účinne uplatňovali a mali odrádzajúci účinok.

                  —

                  Posilniť administratívne kapacity na celoštátnej a miestnej úrovni a zlepšiť koordináciu medzi administratívnymi orgánmi zodpovednými za otázky týkajúce sa životného prostredia.

                  —

                  Vypracovať strategické plány vrátane finančných stratégií a národnú stratégiu a program odpadového hospodárstva.

                  —

                  Vypracovať stratégiu investovania do životného prostredia, založenú na odhade nákladov na zosúladenie.

                  —

                  Zahrnúť požiadavky na ochranu životného prostredia do ostatných sektorových politík najmä vypracovaním posudzovaní vplyvov na životné prostredie.

                  —

                  Zvýšiť investície do environmentálnej infraštruktúry s osobitným dôrazom na zachytávanie a čistenie odpadových vôd, zásobovanie pitnou vodou, riešenie znečisťovania ovzdušia a odpadové hospodárstvo.

            Kapitola 29: Colná únia

                  —

                  Zvýšiť administratívne kapacity na vykonávanie colných predpisov a boj proti cezhraničnej trestnej činnosti.

                  —

                  Ďalej aproximovať právne predpisy a postupy s acquis, najmä v oblasti tranzitu a prideľovania colných kvót.

                  —

                  Zosúladiť zákon o technologických/priemyselných rozvojových zónach s acquis.

            Kapitola 31: Zahraničná, bezpečnostná a obranná politika

                  —

                  Vykonávať právne predpisy týkajúce sa vynucovania spoločnej pozície v oblasti medzinárodných reštriktívnych opatrení.

            Kapitola 32: Finančná kontrola

                  —

                  Revidovať strategický dokument o verejnej vnútornej finančnej kontrole a predložiť zákony o verejnej vnútornej finančnej kontrole a vnútornom audite s cieľom zabezpečiť, aby boli politiky verejnej vnútornej finančnej kontroly a súčasné právne predpisy komplexné a konzistentné, a aktualizovať akčný plán vykonávania strednodobých priorít týkajúcich sa verejnej vnútornej finančnej kontroly.

                  —

                  Dokončiť zriadenie útvarov vnútorného auditu v ústredných štátnych inštitúciách, vytvoriť podobné útvary prípadne aj na úrovni obcí a zabezpečiť dostatočné ľudské zdroje, odbornú prípravu a vybavenie.

                  —

                  Vypracovať účinné systémy riadenia, monitorovania, kontroly a auditu, potrebné na decentralizované vykonávanie programov v rámci predvstupových nástrojov EÚ.

            3.2.   STREDNODOBÉ PRIORITY
      Politické kritériá
      Demokracia a právny štát
      Vláda

                  —

                  Dokončiť proces decentralizácie.

            Verejná správa

                  —

                  Ďalej rozvíjať administratívne kapacity na vykonávanie dohody o stabilizácii a pridružení.

            Protikorupčná politika

                  —

                  Dokončiť vykonávanie stratégie boja proti korupcii.

                  —

                  Vynucovať právne predpisy týkajúce sa predchádzania konfliktu záujmov v súlade s medzinárodnými normami.

            Ľudské práva a ochrana menšín

                  —

                  Ďalej podporovať dodržiavanie ľudských práv orgánmi činnými v trestnom konaní a v ústavoch na výkon väzby a v ústavoch na výkon trestu odňatia slobody.

                  —

                  Ďalej vykonávať stratégiu spravodlivého zastúpenia neväčšinových spoločenstiev.

            Regionálne otázky a medzinárodné záväzky

                  —

                  Podporovať regionálny dialóg, stabilitu, dobré susedstvo a spoluprácu.

            Hospodárske kritériá

                  —

                  Zintenzívniť úsilie v oblasti zabezpečenia udržateľnosti trhu s elektrickou energiou vzhľadom na záväzok krajiny na liberalizáciu, a to prostredníctvom odstránenia existujúcich narušení hospodárskej súťaže vyplývajúcich z cien nepokrývajúcich náklady a posilnenia regulačných inštitúcií a fyzickej infraštruktúry.

                  —

                  Zvýšiť kvalitu verejných výdavkov posilnením kapacít verejného sektora na strednodobé plánovanie a zlepšenie plnenia rozpočtu. Pokračovať vo zvyšovaní kvality vzdelávania poskytnutím ďalších finančných zdrojov na infraštruktúru a ľudské zdroje potrebné na dôsledné vykonávanie nedávnych reforiem v sektore vzdelávania.

                  —

                  Pokračovať v zlepšovaní výkonnosti pracovného trhu a v znižovaní nezamestnanosti najmä prijímaním ďalších opatrení na riešenie nezamestnanosti mladých ľudí a dlhodobej nezamestnanosti a modernizáciou systémov sociálneho zabezpečenia a vzdelávania.

                  —

                  Pokračovať v úsilí o začlenenie neformálneho sektora do formálneho hospodárstva.

                  —

                  Modernizovať infraštruktúru v krajine, najmä v oblasti energetiky a dopravy, s cieľom posilniť celkovú konkurencieschopnosť hospodárstva.

            Schopnosť prevziať záväzky vyplývajúce z členstva

            Kapitola 1: Voľný pohyb tovaru

                  —

                  Vytvoriť štruktúru dohľadu nad trhom v súlade s acquis.

            Kapitola 3: Právo usadiť sa a sloboda poskytovať služby

                  —

                  Zosúladiť právne predpisy s acquis EÚ v oblasti vzájomného uznávania odbornej kvalifikácie vrátane ustanovení o odbornom vzdelávaní a vytvoriť požadované administratívne štruktúry.

                  —

                  Zosúladiť právne predpisy s acquis v oblasti poštových služieb vrátane zriadenia nezávislého národného regulačného orgánu.

            Kapitola 5: Verejné obstarávanie

                  —

                  Vytvoriť úplne funkčné štruktúry verejného obstarávania, ktoré zabezpečia vykonávanie postupov verejného obstarávania v úplnom súlade s normami ES. Rozvinúť elektronické obstarávanie.

            Kapitola 7: Právo duševného vlastníctva

                  —

                  Vybudovať kapacity potrebné na vykonávanie a presadzovanie acquis v každej oblasti v rámci tejto kapitoly a preukázať dôveryhodné výsledky vyšetrovaní, stíhaní a súdnych riešení prípadov pirátstva a falšovania.

            Kapitola 8: Politika hospodárskej súťaže

                  —

                  Ďalej zosúlaďovať právne predpisy s acquis EÚ v oblasti protimonopolnej kontroly a v oblasti štátnej pomoci.

                  —

                  Ďalej zlepšovať bilanciu výsledkov dosiahnutých pri vynucovaní práva v rámci protimonopolnej kontroly a kontroly štátnej pomoci.

                  —

                  Zvyšovať informovanosť vládnych inštitúcií, podnikateľskej obce a širokej verejnosti.

            Kapitola 9: Finančné služby

                  —

                  Preukázať dôveryhodné výsledky vynucovania práva v rámci boja proti riadeniu nepoistených vozidiel.

                  —

                  Ďalej zosúlaďovať právne predpisy s právnymi predpismi EÚ v oblasti finančných služieb.

            Kapitola 11: Poľnohospodárstvo a rozvoj vidieka

                  —

                  Posilniť kapacity poľnohospodárskej administratívy a dokončiť prípravy na presadzovanie a praktické uplatňovanie riadiacich mechanizmov spoločnej poľnohospodárskej politiky, najmä integrovaného administratívneho a kontrolného systému, a zabezpečiť funkčný systém identifikácie poľnohospodárskych pozemkov.

            Kapitola 12: Bezpečnosť potravín, veterinárna a rastlinolekárska politika

                  —

                  Ďalej zosúlaďovať právne predpisy s acquis týkajúcim sa prenosných spongiformných encefalopatií a vedľajších živočíšnych produktov, vykonávať a kontrolovať ich vynucovanie a vytvoriť potrebný systém zberu a spracovania.

                  —

                  Zriadiť riadne personálne vybavený orgán pre zdravie rastlín. Ďalej zosúlaďovať rastlinolekárske právne predpisy s acquis.

                  —

                  Prijať plán modernizácie poľnohospodársko-potravinárskych prevádzok a začať s jeho vykonávaním.

                  —

                  Posilniť laboratórne kapacity v oblasti bezpečnosti potravín a veterinárnej a rastlinolekárskej oblasti.

            Kapitola 14: Dopravná politika

                  —

                  Ďalej pracovať na úplnom zosúladení právnych predpisov s acquis v oblasti cestnej dopravy (vrátane zavedenia digitálneho tachografu), pokračovať v zosúlaďovaní s acquis týkajúcim sa železničnej dopravy (prvý a druhý balík v oblasti železničnej dopravy a interoperabilita), dosiahnuť úplný súlad s právnymi predpismi v oblasti letectva a zabezpečiť dôrazné vynucovanie príslušných právnych predpisov.

                  —

                  Plniť záväzky prijaté v rámci druhej prechodnej fázy európskeho spoločného vzdušného priestoru.

            Kapitola 15: Energetika

                  —

                  Pokračovať v úsilí o zabezpečenie primeraných dodávok energie a vypracovať a vykonávať energetickú politiku v súlade so záväzkami vyplývajúcimi zo Zmluvy o Energetickom spoločenstve.

            Kapitola 17: Hospodárska a menová politika

                  —

                  Zosúladiť právny rámec s cieľom zabezpečiť úplnú nezávislosť centrálnej banky.

            Kapitola 18: Štatistika

                  —

                  Ďalej rozvíjať všetky oblasti štatistiky, dosiahnuť úplnú harmonizáciu v kľúčových oblastiach, pokiaľ ide o frekvenciu, rozsah, klasifikáciu, načasovanie a kvalitu, a zaviesť jednotný systém spracovania a predkladania.

                  —

                  Zaviesť riadne koordinovaný národný štatistický systém.

            Kapitola 19: Zamestnanosť a sociálna politika

                  —

                  Vytvoriť trvalý mechanizmus sociálneho dialógu.

                  —

                  Formulovať dlhodobé stratégie sociálneho začlenenia a posilniť prístup zraniteľných skupín na pracovný trh.

                  —

                  Ďalej posilňovať stratégie sociálneho zabezpečenia.

                  —

                  Vytvoriť mechanizmy na monitorovanie situácie osôb so zdravotným postihnutím.

            Kapitola 20: Podnikanie a priemyselná politika

                  —

                  Ďalej vytvárať podporné mechanizmy pre MSP a zlepšiť prístup MSP k finančným službám. Formulovať a vykonávať priemyselnú stratégiu, ktorá vedie k rastu a inovácii.

                  —

                  Dokončiť a vykonávať vypracovanie stratégie začlenenia vzdelávania o podnikaní na základe úspešných pilotných projektov podporovaných darcami.

            Kapitola 22: Regionálna politika a koordinácia štrukturálnych nástrojov

                  —

                  Posilniť administratívne kapacity na centrálnej úrovni a vytvoriť ich na regionálnej a miestnej úrovni. Zabezpečiť jasné rozdelenie zodpovedností a posilniť kapacity na koordináciu určených vykonávacích orgánov/štruktúr vrátane miestnych orgánov.

            Kapitola 24: Spravodlivosť, sloboda a bezpečnosť

                  —

                  Zabezpečiť súlad právnych predpisov s príslušným acquis v oblasti azylu a prisťahovalectva.

            Kapitola 25: Veda a výskum

                  —

                  Uplatňovať integrovanú politiku výskumu.

            Kapitola 26: Vzdelávanie a kultúra

                  —

                  Pokračovať v úsilí o zvýšenie kvality vzdelávania vrátane základného vzdelávania a vybudovať moderný systém odborného vzdelávania a prípravy a sektor vysokoškolského vzdelávania zodpovedajúci potrebám pracovného trhu a hospodárstva a zároveň podporovať regionálnu spoluprácu v oblasti vysokoškolského vzdelávania.

            Kapitola 27: Životné prostredie

                  —

                  Ďalej zahŕňať požiadavky na ochranu životného prostredia do ostatných sektorových politík najmä vypracúvaním posudzovaní vplyvov na životné prostredie.

                  —

                  Ďalej zvyšovať investície do environmentálnej infraštruktúry s osobitným dôrazom na zachytávanie a čistenie odpadových vôd, zásobovanie pitnou vodou, riešenie znečisťovania ovzdušia a odpadové hospodárstvo.

            Kapitola 28: Ochrana spotrebiteľa a zdravia

                  —

                  Dokončiť zosúlaďovanie právnych predpisov s acquis EÚ v oblasti ochrany spotrebiteľa a posilniť administratívne kapacity potrebné na účinný dohľad nad trhom.

                  —

                  Pokračovať v zosúlaďovaní právnych predpisov s acquis EÚ v oblasti politiky verejného zdravia, presnejšie v oblasti tabaku, krvi, tkanív, buniek a prenosných chorôb. Posilniť inštitucionálne, administratívne a finančné kapacity v oblasti verejného zdravia.

                  —

                  Vytvoriť komunitné služby v oblasti duševného zdravia ako alternatívu ústavnej liečby a zabezpečiť pridelenie dostatočných finančných zdrojov na zdravotnú starostlivosť v tejto oblasti.

            Kapitola 31: Zahraničná, bezpečnostná a obranná politika

                  —

                  Zosúladiť dohodu uzavretú s USA o podmienkach vydávania osôb Medzinárodnému trestnému tribunálu s hlavnými zásadami EÚ prijatými Európskou radou v septembri 2002.

            Kapitola 32: Finančná kontrola

                  —

                  Ďalej rozvíjať a vykonávať model verejnej vnútornej finančnej kontroly EÚ (decentralizovaná riadiaca zodpovednosť a funkčne nezávislý vnútorný audit) prostredníctvom koherentných právnych predpisov a dostatočných inštitucionálnych kapacít pod vedením ministerstva financií.

                  —

                  Ďalej posilňovať prevádzkové kapacity a funkčnú, ako aj finančnú nezávislosť štátneho kontrolného úradu.

                  —

                  Zavádzať postupy a administratívne kapacity na zabezpečenie účinnej ochrany finančných záujmov ES.

            4.   TVORBA PROGRAMOV
      Pomoc Spoločenstva krajinám západného Balkánu v rámci procesu stabilizácie a pridruženia sa bude poskytovať prostredníctvom existujúcich finančných nástrojov, najmä na základe nariadenia Rady (ES) č. 1085/2006 (IPA) a v prípade programov prijatých pred rokom 2007 na základe nariadenia Rady č. 2666/2000 (nariadenie CARDS) (1). Dohody o financovaní slúžia ako právny základ vykonávania konkrétnych programov. Toto rozhodnutie preto nebude mať žiadne finančné dôsledky. Bývalá juhoslovanská republika Macedónsko môže čerpať finančné prostriedky z viacnárodných a horizontálnych programov.
      5.   PODMIENKY POMOCI
      Pomoc krajinám západného Balkánu je podmienená pokrokom v plnení kodanských kritérií a splnením požiadaviek dohody o stabilizácii a pridružení, ako aj špecifických priorít tohto prístupového partnerstva. Nedodržanie týchto podmienok by mohlo viesť k tomu, že Rada prijme primerané opatrenia na základe článku 21 nariadenia (ES) č. 1085/2006 alebo v prípade programov spred roku 2007 na základe článku 5 nariadenia (ES) č. 2666/2000. Pomoc takisto závisí od podmienok, ktoré Rada definovala vo svojich záveroch z 29. apríla 1997, najmä pokiaľ ide o záväzok príjemcov uskutočniť demokratické, hospodárske a inštitucionálne reformy. Konkrétne podmienky sú obsiahnuté aj v jednotlivých ročných programoch. Po prijatí rozhodnutí o financovaní bude nasledovať podpísanie dohody o financovaní s Bývalou juhoslovanskou republikou Macedónsko.
      6.   MONITOROVANIE
      Vykonávanie prístupového partnerstva sa kontroluje prostredníctvom mechanizmov vytvorených v rámci procesu stabilizácie a pridruženia, najmä prostredníctvom ročných správ, ktoré predkladá Komisia.

         (1)  Ú. v. ES L 306, 7.12.2000, s. 1. Nariadenie naposledy zmenené a doplnené nariadením (ES) č. 2112/2005 (Ú. v. EÚ L 344, 27.12.2005, s. 23).


title: Rozhodnutie Rady 2013/43/SZBP z  22. januára 2013 o pokračujúcich činnostiach Únie v rámci Európskej bezpečnostnej stratégie na podporu rokovaní o zmluve o obchode so zbraňami

text:
               23.1.2013

               SK

               Úradný vestník Európskej únie

               L 20/53

      ROZHODNUTIE RADY 2013/43/SZBP
   z 22. januára 2013
   o pokračujúcich činnostiach Únie v rámci Európskej bezpečnostnej stratégie na podporu rokovaní o zmluve o obchode so zbraňami
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   keďže:

               (1)

               Európska rada 12. decembra 2003 prijala Európsku bezpečnostnú stratégiu, ktorej cieľom je medzinárodný poriadok založený na účinnom multilateralizme. Európska bezpečnostná stratégia uznáva Chartu Organizácie Spojených národov (OSN) ako základný rámec medzinárodných vzťahov. Prioritou Únie je posilnenie OSN a jej vybavenie, tak aby mohla plniť svoje povinnosti a účinne konať.

               (2)

               Valné zhromaždenie OSN prijalo 6. decembra 2006 rezolúciu č. 61/89 s názvom Na ceste k zmluve o obchode so zbraňami: stanovenie spoločných medzinárodných noriem pre dovoz, vývoz a presun konvenčných zbraní, prostredníctvom ktorej sa snažilo zistiť názory členských štátov OSN na možnú zmluvu, a vytvorilo skupinu vládnych expertov, ktorá sa mala touto otázkou ďalej zaoberať, čím sa v OSN začal proces vedúci k zmluve o obchode so zbraňami (ďalej len „proces vedúci k ATT“).

               (3)

               Valné zhromaždenie OSN prijalo 2. decembra 2009 rezolúciu č. 64/48 s názvom Zmluva o obchode so zbraňami, ktorou sa rozhodlo zvolať v roku 2012 konferenciu OSN o zmluve o obchode so zbraňami s cieľom vypracovať právne záväzný nástroj s čo najprísnejšími spoločnými medzinárodnými normami pre presun konvenčných zbraní.

               (4)

               Rada vo svojich záveroch z 11. decembra 2006, 10. decembra 2007, 12. júla 2010 a 25. júna 2012 uvítala rôzne fázy procesu vedúceho k ATT a vyjadrila čo najpevnejšie odhodlanie prispieť k úspechu rokovaní o novom právne záväznom medzinárodnom nástroji, ktorý by mal stanoviť čo najprísnejšie spoločné medzinárodné normy na reguláciu zákonného obchodu s konvenčnými zbraňami a ktorý by mal byť relevantný pre všetky členské štáty OSN a mohol by preto mať všeobecnú platnosť.

               (5)

               S cieľom podporiť inkluzívnosť a relevantnosť procesu vedúcemu k ATT Rada prijala 19. januára 2009 rozhodnutie 2009/42/SZBP na podporu činností EÚ určených na podporu procesu zameraného na uzavretie zmluvy o obchode so zbraňami tretími krajinami v rámci Európskej bezpečnostnej stratégie (1) a 14. júna 2010 rozhodnutie 2010/336/SZBP o činnostiach EÚ na podporu zmluvy o obchode so zbraňami v rámci Európskej bezpečnostnej stratégie (2), ktorých súčasťou bola séria regionálnych seminárov pokrývajúcich celý svet. Cieľom týchto osvetových podujatí bolo podporiť prípravný proces vedúci ku konferencii OSN o zmluve o obchode so zbraňami v roku 2012, a to rozšírením diskusie a predložením konkrétnych odporúčaní, a podporiť členské štáty OSN pri rozvíjaní a zlepšovaní odborných znalostí na účely vykonávania účinných kontrol presunov zbraní po tom, ako zmluva nadobudne platnosť.

               (6)

               Konferencia OSN o zmluve o obchode so zbraňami sa uskutočnila 2. až 27. júla 2012 v sídle OSN v New Yorku a jej cieľom bolo vypracovať právne záväzný nástroj s čo najprísnejšími spoločnými medzinárodnými normami pre presun konvenčných zbraní. Konferencii sa v určenom časovom rámci nepodarilo dohodnúť sa na záverečnom dokumente. Počas rokovaní sa však dosiahol značný pokrok, ktorý sa odzrkadľuje v návrhu znenia zmluvy, ktorý predložil predseda konferencie 26. júla 2012.

               (7)

               Prvý výbor Valného zhromaždenia OSN prijal 7. novembra 2012 návrh rezolúcie s názvom Zmluva o obchode so zbraňami, v ktorej sa rozhodlo o zvolaní Záverečnej konferencie OSN o zmluve o obchode so zbraňami od 18. do 28. marca 2013 v New Yorku; táto konferencia sa bude riadiť rokovacím poriadkom prijatým pre konferenciu z júla 2012, aby ukončila prípravu zmluvy o obchode so zbraňami na základe návrhu znenia zmluvy, ktorý predložil predseda predchádzajúcej konferencie OSN 26. júla 2012.

               (8)

               Vzhľadom na výsledok konferencie OSN z júla 2012, na činnosti ustanovené rozhodnutím 2009/42/SZBP a rozhodnutím 2010/336/SZBP na potrebu prispieť k úspešnému zavŕšeniu rokovaní by Únia mala aj naďalej podporovať proces vedúci k ATT, aby sa zabezpečilo, že povedie k bezodkladnému prijatiu účinnej a vykonateľnej právne záväznej zmluvy. Pokračujúca podpora Únie procesu vedúcemu k ATT by mala prispieť k úspešnému zavŕšeniu rokovaní na konferencii OSN 18. až28. marca 2013 a mala by podporiť úsilie tretích krajín, ktoré budú musieť budúcu zmluvu o obchode so zbraňami dodržiavať, v oblasti jej vykonávania,

         PRIJALA TOTO ROZHODNUTIE:
   Článok 1
   1.   Na účely podpory zmluvy o obchode so zbraňami (ďalej len „ATT“) vykonáva Únia činnosti zamerané na tieto ciele:

               —

               podporu úspešného zavŕšenia rokovaní v rámci OSN o ATT,

               —

               pomoc členským štátov OSN v ich úsilí o rozvíjanie a zlepšovanie vnútroštátnych a regionálnych odborných znalostí umožňujúcich vykonávanie účinných kontrol presunu zbraní, aby sa tak zabezpečilo, že budúca ATT bude po nadobudnutí platnosti čo najúčinnejšia.

         2.   Na účely dosiahnutia cieľov uvedených v odseku 1 podnikne Únia túto projektovú aktivitu:

               —

               organizácia dvoch seminárov pre vládnych expertov s cieľom uľahčiť zavŕšenie rokovaní a budúce vykonávanie ATT.

         Podrobný opis projektovej aktivity uvedenej v tomto odseku sa uvádza v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
   2.   Technickým vykonávaním projektovej aktivity uvedenej v článku 1 ods. 2 sa poveruje Združenie EÚ pre nešírenie zbraní (ďalej „združenie“).
   3.   Združenie vykonáva svoju úlohu pod vedením vysokého predstaviteľa. Na tento účel uzavrie vysoký predstaviteľ so združením potrebné dohody.
   Článok 3
   1.   Referenčná suma na vykonanie projektovej aktivity uvedenej v článku 1 ods. 2 je 160 800 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na rozpočet Únie.
   3.   Komisia dohliada na riadne spravovanie výdavkov uvedených v odseku 1. Na tento účel uzavrie so združením dohodu o financovaní. V dohode sa stanoví, že združenie má zabezpečiť zviditeľnenie príspevku Únie, ktoré bude primerané jeho výške.
   4.   Komisia vyvinie úsilie, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Radu informuje o akýchkoľvek ťažkostiach v súvislosti s týmto procesom a o dátume uzavretia dohody o financovaní.
   Článok 4
   1.   Vysoký predstaviteľ informuje Radu o vykonávaní tohto rozhodnutia na základe pravidelných správ po organizácii každého zo seminárov. Správy vypracúva združenie a Rada na ich základe vypracuje hodnotenie.
   2.   Komisia informuje o finančných aspektoch vykonávania projektovej aktivity uvedenej v článku 1 ods. 2.
   Článok 5
   Toto rozhodnutie nadobúda účinnosť dňom jeho prijatia.
   Jeho účinnosť sa končí 24 mesiacov odo dňa uzavretia dohody o financovaní uvedenej v článku 3 ods. 3 alebo šesť mesiacov po jeho prijatí, ak sa žiadna dohoda o financovaní v tom období neuzavrie.

      V Bruseli 22. januára 2013

            Za Radu

            predseda

         M. NOONAN

      (1)  Ú. v. EÚ L 17, 22.1.2009, s. 39.

      (2)  Ú. v. EÚ L 152, 18.6.2010, s. 14.

      PRÍLOHA

         PROJEKTOVÁ AKTIVITA PODĽA ČLÁNKU 1 ODS. 2

      1.   Cieľ

      Celkovým cieľom tohto rozhodnutia je podporiť úspešné zavŕšenie rokovaní v rámci OSN o zmluve o obchode so zbraňami (ďalej len „ATT“) a podporiť členské štáty OSN v príprave na dosiahnutie úplného vykonávania ATT po tom, ako nadobudne platnosť.
      2.   Opis projektovej aktivity

      2.1.   Ciele

      Projektovou aktivitou sa podporí úsilie Únie zamerané na podporu ukončenia rokovaní o ATT, ktorá stanoví čo najprísnejšie spoločné medzinárodné normy na reguláciu zákonného obchodu s konvenčnými zbraňami, v dôsledku čoho bude obchod so zbraňami zodpovednejší a transparentnejší, čím sa prispeje k posilneniu mieru a bezpečnosti, regionálnej stability a udržateľného sociálneho a ekonomického rozvoja. Projektová aktivita predovšetkým:

                  —

                  prispeje k vypracovaniu silnej a dôkladnej ATT na základe návrhu znenia zmluvy, ktoré predložil predseda konferencie 26. júla 2012,

                  —

                  bude pokračovať v úsilí Únie o podnecovanie tretích krajín, aby podporili vypracovanie a vykonávanie právne záväznej ATT, v ktorej sa ustanovia medzinárodné spoločné normy pre celosvetový obchod s konvenčnými zbraňami,

                  —

                  podporí úsilie Únie o posilnenie kontroly presunov zbraní v tretích krajinách a

                  —

                  podporí úsilie tretích krajín na vnútroštátnej úrovni pri príprave úplného vykonávania ATT po tom, ako nadobudne platnosť.

            2.2.   Výsledky

      Výsledkom vykonávania projektovej aktivity bude:

                  —

                  Fórum pre skupinu kľúčových vládnych zainteresovaných strán, ktoré má členským štátom OSN pomôcť pripraviť sa na konferenciu OSN o ATT v marci 2013 a na včasné nadobudnutie platnosti ATT a jej plné vykonávanie. Toto fórum tiež preskúma, ako možno koordinovať a vystupňovať existujúce činnosti v oblasti medzinárodnej pomoci na posilnenie kontrol vývozu zbraní.

                  —

                  Verejne dostupná 20-stranová správa. Táto správa načrtne, ako budovať na existujúcich osvetových činnostiach a činnostiach na účely pomoci, ktoré vykonáva Únia a medzinárodné spoločenstvo, na účely podpory úsilia tretích krajín o zavedenie systémov kontroly presunov, ktoré spĺňajú požiadavky podľa ATT.

            2.3.   Opis činností

      Na účely splnenia cieľov stanovených v bode 2.1 zahŕňa tento projekt tri činnosti: dva semináre a správu.
      2.3.1.   Semináre pre účastníkov zo štátnej správy

      Projekt zabezpečí organizáciu dvoch dvojdenných seminárov s ubytovaním pre 30 až 40 vládnych expertov. Miesto a dátum konania oboch seminárov sa určí po porade s vysokým predstaviteľom a príslušnou pracovnou skupinou Rady.
      a)   Štruktúra seminárov
      Tieto dva semináre zabezpečia diskusiu o súbore otázok vrátane:

                  —

                  spôsobov, ako na konferencii OSN v marci 2013 dosiahnuť úspešné zavŕšenie rokovaní o ATT na základe návrhu zmluvy predloženom 26. júla 2012,

                  —

                  spôsobov, ako zabezpečiť, aby ATT nadobudla platnosť čo najskôr,

                  —

                  najlepších postupov pre pomoc na vnútroštátnej, regionálnej a medzinárodnej úrovni s cieľom prispieť k tomu, aby ATT nadobudla platnosť a aby sa vykonávala v plnej miere,

                  —

                  právnych, technických, materiálnych a finančných prvkov potrebných na zabezpečenie vývoja vnútroštátnych systémov potrebných na splnenie požiadaviek podľa ATT.

            Pred každým seminárom sa pripraví krátky dokument na zamyslenie, v ktorom sa jasne uvedú kľúčové otázky, o ktorých sa bude diskutovať. Krátko po ukončení seminára sa pripraví jeho stručné zhrnutie a predloží sa vysokému predstaviteľovi a príslušnej pracovnej skupine Rady.
      Podrobný a konečný program oboch seminárov sa určí po porade s vysokým predstaviteľom a príslušnou pracovnou skupinou Rady.
      b)   Účastníci seminárov
      Na seminároch sa zúčastní do 40 osôb zo štátnej správy z vybraných členských štátov OSN, ktoré sa zúčastňujú na rokovaniach o ATT. Podrobný a konečný zoznam účastníkov každého z oboch seminárov sa určí po porade s vysokým predstaviteľom a príslušnou pracovnou skupinou Rady.
      2.3.2.   Správa o pomoci Únie a medzinárodnej pomoci tretím krajinám pri vykonávaní ATT

      Po skončení oboch seminárov sa uverejní 20-stranová správa, v ktorej sa načrtne, ako možno rozvíjať a rozšíriť existujúce osvetové činnosti a činnosti na účely pomoci, ktoré vykonáva Únia a medzinárodné spoločenstvo, zamerané na posilnenie kontrol presunov, a ako možno pomôcť členským štátom OSN splniť požiadavky podľa ATT. Hlavným cieľom správy bude odporučiť opatrenia na podporu včasného nadobudnutia platnosti ATT.
      Zámerom správy bude pomôcť pri diskusiách o osvete a pomoci v budúcnosti na účely podpory vykonávania ATT. Predpokladá sa, že táto správa bude verejným výsledkom tohto rozhodnutia a zabezpečí neprerušenú viditeľnosť príspevku Únie k tomu, aby sa zabezpečila silná a dôsledná ATT.
      3.   Trvanie

      Táto projektová aktivita sa bude vykonávať 12 mesiacov odo dňa uzavretia dohody o financovaní uvedenej v článku 3 ods. 3.
      4.   Príjemcovia

      Príjemcami tejto projektovej aktivity sú členské štáty OSN s osobitným dôrazom na štátne orgány zodpovedné za stanovenie vnútroštátnych politík vzhľadom na ATT a za jej budúce vykonávanie. Výber príjemcov z konkrétnych štátov sa určí po porade s vysokým predstaviteľom a príslušnou pracovnou skupinou Rady.
      5.   Vykonávací subjekt

      Technickým vykonávaním tohto rozhodnutia sa poveruje združenie. Združenie vykonáva svoju úlohu pod vedením vysokého predstaviteľa. Združenie zabezpečí zviditeľnenie príspevku Únie, ktoré bude primerané jeho výške.


title: 2010/495/EÚ, Euratom: Rozhodnutie Európskeho parlamentu z  5 mája 2010 o absolutóriu za plnenie rozpočtu Výkonnej agentúry pre vzdelávanie, audiovizuálny sektor a kultúru za rozpočtový rok 2008

text:
               25.9.2010

               SK

               Úradný vestník Európskej únie

               L 252/31

         ROZHODNUTIE EURÓPSKEHO PARLAMENTU
   z 5 mája 2010
   o absolutóriu za plnenie rozpočtu Výkonnej agentúry pre vzdelávanie, audiovizuálny sektor a kultúru za rozpočtový rok 2008
   (2010/495/EÚ, Euratom)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2008 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2008 – zväzok I [SEK(2009) 1089 – C7-0172/2009] (2),
   so zreteľom na konečnú ročnú účtovnú závierku Výkonnej agentúry pre vzdelávanie, audiovizuálny sektor a kultúru za rozpočtový rok 2008,
   so zreteľom na výročnú správu Komisie Európskemu parlamentu o následných opatreniach k rozhodnutiam o udelení absolutória za rok 2007 [KOM(2009) 526] a na pracovný dokument útvarov Komisie pripojený k tejto správe [SEK(2009) 1427],
   so zreteľom na oznámenie Komisie s názvom Súhrn výsledkov Komisie v oblasti riadenia za rok 2008 [KOM(2009) 256],
   so zreteľom na výročnú správu Komisie pre orgán udeľujúci absolutórium o vnútorných auditoch vykonaných v roku 2008 [KOM(2009) 419] a na pracovný dokument útvarov Komisie, ktorý je sprievodným dokumentom k tejto správe [SEK(2009) 1102],
   so zreteľom na správu Dvora audítorov o overení ročnej účtovnej závierky Výkonnej agentúry pre vzdelávanie, audiovizuálny sektor a kultúru za rozpočtový rok 2008 spolu s odpoveďami agentúry (3),
   so zreteľom na vyhlásenie o vierohodnosti týkajúce sa spoľahlivosti účtovnej závierky a zákonnosti a správnosti príslušných transakcií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na oznámenie Komisie zo 16. decembra 2008 s názvom Smerom k jednotnému chápaniu koncepcie prípustného rizika chyby [KOM(2008) 866] a na pracovný dokument útvarov Komisie pripojený k tomuto oznámeniu [SEK(2008) 3054],
   so zreteľom na odporúčanie Rady zo 16. februára 2010 o absolutóriu, ktoré sa má udeliť výkonným agentúram za plnenie rozpočtu na rozpočtový rok 2008 (5828/2010 – C7-0055/2010),
   so zreteľom na články 274, 275 a 276 Zmluvy o ES, články 317, 318 a 319 Zmluvy o fungovaní Európskej únie a články 179a a 180b Zmluvy o Euratome,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 55, 145, 146 a 147,
   so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (6), a najmä na jeho článok 14 ods. 3,
   so zreteľom na nariadenie Komisie (ES) č. 1653/2004 z 21. septembra 2004, ktorým sa na základe nariadenia Rady (ES) č. 58/2003 o štatúte výkonných agentúr poverených určitými úlohami týkajúcimi sa riadenia programov Spoločenstva stanovuje vzorové finančné nariadenie pre výkonné agentúry (7), a najmä na jeho článok 66 prvý a druhý odsek,
   so zreteľom na rozhodnutie Komisie 2005/56/ES zo 14. januára 2005, ktorým sa zriaďuje Výkonná agentúra pre vzdelávanie, audiovizuálny sektor a kultúru na riadenie činnosti Spoločenstva v oblasti vzdelávania, audiovizuálneho sektora a kultúry pri uplatňovaní nariadenia Rady (ES) č. 58/2003 (8),
   so zreteľom na článok 76 rokovacieho poriadku a prílohu VI k rokovaciemu poriadku,
   so zreteľom na správu Výboru pre kontrolu rozpočtu a stanoviská príslušných výborov (A7-0099/2010),

               A.

               keďže podľa článku 317 Zmluvy o fungovaní Európskej únie Komisia v spolupráci s členskými štátmi plní rozpočet na vlastnú zodpovednosť v súlade so zásadou riadneho finančného hospodárenia;

               1.

               udeľuje riaditeľovi Výkonnej agentúry pre vzdelávanie, audiovizuálny sektor a kultúru absolutórium za plnenie rozpočtu agentúry za rozpočtový rok 2008;

               2.

               uvádza svoje poznámky v uznesení, ktoré je neoddeliteľnou súčasťou rozhodnutí o absolutóriu za plnenie všeobecného rozpočtu Európskej únie za rozpočtový rok 2008, oddiel III – Komisia a výkonné agentúry;

               3.

               poveruje svojho predsedu, aby toto rozhodnutie, rozhodnutie o absolutóriu za plnenie všeobecného rozpočtu Európskej únie za rozpočtový rok 2008, oddiel III – Komisia, a uznesenie, ktoré je neoddeliteľnou súčasťou týchto rozhodnutí, postúpil riaditeľovi Výkonnej agentúry pre vzdelávanie, audiovizuálny sektor a kultúru, Rade, Komisii, Súdnemu dvoru Európskej únie a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ L 71, 14.3.2008.

      (2)  Ú. v. EÚ C 273, 13.11.2009, s. 1.

      (3)  Ú. v. EÚ C 304, 15.12.2009, s. 65.

      (4)  Ú. v. EÚ C 273, 13.11.2009, s. 122.

      (5)  Ú. v. ES L 248, 16.9.2002, s. 1.

      (6)  Ú. v. ES L 11, 16.1.2003, s. 1.

      (7)  Ú. v. EÚ L 297, 22.9.2004, s. 6.

      (8)  Ú. v. EÚ L 24, 27.1.2005, s. 35.


title: 2012/643/EÚ: Rozhodnutie Rady z  24. septembra 2012 o podpise Dohody medzi Európskou úniou a Kanadou o spolupráci v colnej oblasti, pokiaľ ide o záležitosti súvisiace s bezpečnosťou dodávateľského reťazca, v mene Únie

text:
               18.10.2012

               SK

               Úradný vestník Európskej únie

               L 287/1

         ROZHODNUTIE RADY
   z 24. septembra 2012
   o podpise Dohody medzi Európskou úniou a Kanadou o spolupráci v colnej oblasti, pokiaľ ide o záležitosti súvisiace s bezpečnosťou dodávateľského reťazca, v mene Únie
   (2012/643/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               Únia a Kanada by mali rozšíriť svoju spoluprácu v colnej oblasti, aby sa vzťahovala na zaistenie bezpečnosti dodávateľského reťazca a súvisiace riadenie rizík s cieľom zvýšiť bezpečnosť dodávateľského reťazca od začiatku až do konca, a zároveň uľahčiť zákonný obchod.

               (2)

               Dňa 26. novembra 2009 Rada na tento účel oprávnila Komisiu, aby začala rokovania s Kanadou. Komisia v mene Únie dojednala Dohodu medzi Európskou úniou a Kanadou o spolupráci v colnej oblasti, pokiaľ ide o záležitosti súvisiace s bezpečnosťou dodávateľského reťazca (ďalej len „dohoda“).

               (3)

               Pozícia, ktorú Únia prijme v Spoločnom výbore pre spoluprácu v colnej oblasti EÚ-Kanada (Joint Customs Cooperation Committee, JCCC) k prijatiu aktov s právnymi účinkami týmto výborom, by sa mala prijať v súlade s postupom podľa článku 218 ods. 9 Zmluvy o fungovaní Európskej únie. Ak bude potrebné, aby Únia prijala v JCCC iné pozície, tieto ustanoví Rada v súlade s článkom 16 Zmluvy o Európskej únii.

               (4)

               Dohoda by sa mala v mene Únie podpísať s výhradou jej uzavretia,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou a Kanadou o spolupráci v colnej oblasti, pokiaľ ide o záležitosti súvisiace s bezpečnosťou dodávateľského reťazca s výhradou uzavretia uvedenej dohody (1).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 24. septembra 2012

            Za Radu

            predseda

         S. ALETRARIS

      (1)  Text dohody sa uverejní spolu s rozhodnutím o jej uzavretí.


title: Rozhodnutie Európskej centrálnej banky (EÚ) 2015/1613 z 10. septembra 2015, ktorým sa mení rozhodnutie (EÚ) 2015/5 o vykonávaní programu nákupu cenných papierov krytých aktívami (ECB/2015/31)

text:
               25.9.2015

               SK

               Úradný vestník Európskej únie

               L 249/28

         ROZHODNUTIE EURÓPSKEJ CENTRÁLNEJ BANKY (EÚ) 2015/1613
   z 10. septembra 2015,
   ktorým sa mení rozhodnutie (EÚ) 2015/5 o vykonávaní programu nákupu cenných papierov krytých aktívami (ECB/2015/31)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie, a najmä na jej článok 127 ods. 2 prvú zarážku,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 121 druhý pododsek v spojení s článkom 3.1 prvou zarážkou a článkom 18.1,
   keďže:

               (1)

               Dňa 4. septembra 2014 Rada guvernérov rozhodla, že by sa mal začať nový program nákupu cenných papierov krytých aktívami (asset-backed securities purchase programme – ABSPP). Dňa 2. októbra 2014 Rada guvernérov oznámila podrobnosti ABSPP a rozhodla, že kritériá akceptovateľnosti zaručených mezanínových tranží cenných papierov krytých aktívami (asset-backed securities – ABS) budú oznámené neskôr.

               (2)

               Dňa 18. marca 2015 Rada guvernérov rozhodla, že nákup mezanínových tranží ABS v rámci ABSPP sa zváži, pokiaľ sú tieto mezanínové tranže zabezpečené vhodnou zárukou, ktorá spĺňa kritériá kolaterálového rámca Eurosystému. Rozhodnutie ECB/2014/45 (1) sa týka vykonávania ABSPP a je potrebné, aby toto rozhodnutie bolo aktualizované tak, aby odrážalo tieto zmeny.

               (3)

               Preto by sa rozhodnutie ECB/2014/45 malo zmeniť zodpovedajúcim spôsobom,

         PRIJALA TOTO ROZHODNUTIE:
   Článok 1
   Zmeny
   Rozhodnutie ECB/2014/45 sa mení takto:

               1.

               V článku 2 sa bod 2 nahrádza takto:

                           „2.

                           Okrem kritérií podľa bodu 1 a bodu 9 spĺňajú ABS kritériá akceptovateľnosti platné pre ABS poskytnuté ako zábezpeka v operáciách menovej politiky Eurosystému, ako sa uvádza v usmernení ECB/2014/60 (2).

                  (2)  Usmernenie Európskej centrálnej banky (EÚ) 2015/510 z 19. decembra 2014 o vykonávaní rámca menovej politiky Eurosystému (ECB/2014/60) (Ú. v. EÚ L 91, 2.4.2015, s. 3).“"

               2.

               V článku 2 sa dopĺňa tento bod 9:

                           „9.

                           Požiadavky stanovené v článku 77 usmernenia ECB/2014/60 sa nevzťahujú na mezanínové tranže ABS, ktoré sú akceptovateľné pre nákup v rámci ABSPP len ak:

                                       a)

                                       sú zabezpečené zárukou, ktorá:

                                                   i)

                                                   spĺňa požiadavky na záruky pre obchodovateľné aktíva, ako sa ustanovuje v štvrtej časti, hlave IV, článkoch 114, 115, 117 a 118 usmernenia ECB/2014/60 a

                                                   ii)

                                                   je poskytnutá ručiteľom, ktorého hodnotenie kreditného rizika je v súlade s článkom 83 písm. c) usmernenia ECB/2014/60 a je vypracované aspoň jedným akceptovaným systémom ECAI a vyjadrené vo forme verejného úverového ratingu minimálne v súlade so stupňom kreditnej kvality 3 harmonizovanej ratingovej stupnice Eurosystému; a

                                       b)

                                       spĺňajú všetky ďalšie kritériá akceptovateľnosti platné pre nákup v rámci ABSPP.

                                 Na účely tohto rozhodnutia sa ‚mezanínovou tranžou‘ rozumie tranža emisie ABS, ktorá v súlade s poradím prednosti splácania stanoveným v prospekte, ktoré sa uplatňuje po doručení výzvy na predčasné splatenie, prípadne po doručení výzvy na urýchlené splatenie:

                                       a)

                                       je podriadenou tranžou nepodriadenej tranže alebo jej častí tej istej emisie ABS, ako sa ustanovuje v článku 77 usmernenia ECB/2014/60 a

                                       b)

                                       je nadriadenou tranžou najpodriadenejšej tranže alebo jej častí, ktoré znášajú straty zo sekuritizovaných expozícií ako prvé, a preto poskytujú ochranu tým tranžiam alebo ich častiam, ktoré sú v poradí strát na druhom alebo ďalšom mieste.“

         Článok 2
   Nadobudnutie účinnosti
   Toto rozhodnutie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.

      Vo Frankfurte nad Mohanom 10. septembra 2015

            Prezident ECB

         Mario DRAGHI

      (1)  Rozhodnutie Európskej centrálnej banky (EÚ) 2015/5 z 19. novembra 2014 o vykonávaní programu nákupu cenných papierov krytých aktívami (ECB/2014/45) (Ú. v. EÚ L 1, 6.1.2015, s. 4).


title: 2008/591/ES: Rozhodnutie Komisie z  30. júna 2008 o Konzultačnom fóre pre ekodizajn (Text s významom pre EHP)

text:
               18.7.2008

               SK

               Úradný vestník Európskej únie

               L 190/22

      ROZHODNUTIE KOMISIE

   z 30. júna 2008
   o Konzultačnom fóre pre ekodizajn
   (Text s významom pre EHP)
   (2008/591/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Európskeho parlamentu a Rady 2005/32/ES zo 6. júla 2005 o vytvorení rámca na stanovenie požiadaviek na ekodizajn výrobkov využívajúcich energiu a o zmene a doplnení smernice Rady 92/42/EHS a smerníc Európskeho parlamentu a Rady 96/57/ES a 2000/55/ES (1), a najmä na jej článok 18,
   keďže:

               (1)

               Podľa článku 18 smernice 2005/32/ES by Komisia mala zabezpečiť, aby pri výkone svojich činností zachovala pri každom vykonávacom opatrení vyváženú účasť zástupcov členských štátov a zainteresovaných strán.

               (2)

               V smernici 2005/32/ES sa stanovuje, že tieto strany by sa mali stretávať v konzultačnom fóre. Preto je potrebné vymedziť úlohy a štruktúru tohto konzultačného fóra.

               (3)

               Konzultačné fórum by malo pomáhať Komisii pri stanovovaní pracovného plánu, prispievať k definovaniu a preskúmavaniu vykonávacích opatrení, k preskúmavaniu účinnosti vytvorených mechanizmov dohľadu nad trhom, ako aj k hodnoteniu dobrovoľných dohôd a iných samoregulačných opatrení.

               (4)

               Konzultačné fórum by malo pozostávať zo zástupcov členských štátov a zainteresovaných strán, ktorých sa daný výrobok alebo daná skupina výrobkov týka, napríklad zo zástupcov výrobného odvetvia vrátane malých a stredných podnikov a remeselných odvetví, odborových organizácií, obchodníkov, maloobchodníkov, dovozcov, skupín na ochranu životného prostredia a spotrebiteľských organizácií.

               (5)

               Bez toho, aby boli dotknuté bezpečnostné predpisy, ktoré boli rozhodnutím 2001/844/ES, ESUO, Euratom (2) pripojené k rokovaciemu poriadku Komisie, je potrebné stanoviť pravidlá poskytovania informácií členmi konzultačného fóra.

               (6)

               Osobné údaje týkajúce sa členov konzultačného fóra by sa mali spracovávať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3),

         ROZHODLA TAKTO:
   Článok 1
   Úlohy
   Úlohou členov Konzultačného fóra pre ekodizajn (ďalej len „fórum“) je poskytovať stanoviská v súvislosti s vypracovaním a zmenou a doplnením pracovného plánu uvedeného v článku 16 ods. 1 smernice 2005/32/ES a poskytovať Komisii poradenstvo v otázkach súvisiacich s vykonávaním smernice 2005/32/ES v súlade s jej článkom 16 ods. 2, článkami 18 a 23.
   Článok 2
   Konzultácie
   Komisia môže s fórom konzultovať o akejkoľvek otázke týkajúcej sa vykonávania smernice 2005/32/ES.
   Článok 3
   Členovia
   1.   Členov fóra menuje Komisia spomedzi zainteresovaných strán, ktorých sa daný výrobok alebo daná skupina výrobkov týka a ktorí odpovedali na výzvu na predloženie žiadostí.
   2.   Fórum pozostáva najviac zo 60 členov v tomto zložení:

               a)

               jeden zástupca z každého členského štátu;

               b)

               jeden zástupca z každého členského štátu Európskeho hospodárskeho priestoru;

               c)

               najviac 30 zástupcov zainteresovaných strán uvedených v článku 18 smernice 2005/32/ES.

         3.   Každý člen určí osobu, ktorá ho bude zastupovať na zasadnutiach fóra, na základe jej spôsobilosti a skúseností v predmetnej oblasti.
   4.   Členovia fóra sú menovaní na 3-ročné funkčné obdobie s možnosťou predĺženia a vo funkcii ostávajú, pokým nie sú nahradení podľa odseku 3 alebo pokým sa neskončí ich funkčné obdobie.
   5.   Členov možno nahradiť na zostávajúcu časť ich funkčného obdobia v týchto prípadoch:

               a)

               pokiaľ člen odstúpi;

               b)

               pokiaľ člen nie je naďalej schopný účinne prispievať k rokovaniam fóra;

               c)

               pokiaľ člen nespĺňa podmienky stanovené v článku 287 zmluvy.

         6.   Zoznam členov a všetky následné zmeny a doplnenia tohto zoznamu sa zverejňujú na internetových stránkach Generálneho riaditeľstva pre podnikanie a priemysel a Generálneho riaditeľstva pre dopravu a energetiku a v registri skupín expertov Komisie.
   Článok 4
   Činnosť fóra
   1.   Fóru predsedá zástupca Komisie.
   2.   Po dohode s predsedom sa na základe poverenia stanoveného fórom môžu na preskúmanie osobitných otázok vytvoriť podskupiny. Takéto podskupiny zanikajú po splnení svojho mandátu.
   3.   Ak je to potrebné alebo účelné, môže predseda pozvať expertov alebo pozorovateľov so špecifickou odbornou spôsobilosťou v prerokúvanej problematike, aby sa zúčastnili na rokovaniach fóra alebo podskupiny.
   4.   Informácie získané v rámci účasti na rokovaniach fóra alebo podskupiny nemožno voľne šíriť, ak sa podľa Komisie týkajú dôverných otázok.
   5.   Fórum a jeho podskupiny sa obvykle stretávajú v priestoroch Komisie v súlade s postupmi a harmonogramom stanovenými Komisiou. Komisia zabezpečuje sekretárske služby. Na zasadnutiach fóra a jeho podskupín sa môžu zúčastniť aj iní úradníci Komisie, ktorí sa o rokovania zaujímajú.
   6.   Rokovací poriadok fóra je uvedený v prílohe.
   7.   Komisia môže uverejniť alebo umiestniť na internete akýkoľvek súhrn, záver, prípadne čiastočný záver alebo pracovný dokument fóra v pôvodnom jazyku príslušného dokumentu.
   Článok 5
   Náhrada výdavkov
   V súlade s ustanoveniami Komisie o náhradách pre externých expertov uhradí Komisia jednému zástupcovi každého členského štátu a technickým expertom pozvaným podľa článku 4 ods. 3 cestovné výdavky a v prípade potreby výdavky na stravu a ubytovanie vynaložené v súvislosti s činnosťou fóra.
   Členom fóra, expertom a pozorovateľom neprislúcha za poskytované služby odmena.
   Výdavky súvisiace so zasadnutiami sa hradia v rámci ročného rozpočtu, ktorý fóru pridelil príslušný útvar Komisie.

      V Bruseli 30. júna 2008

            Za Komisiu

         Günter VERHEUGEN

            podpredseda

      (1)  Ú. v. EÚ L 191, 22.7.2005, s. 29. Smernica zmenená a doplnená smernicou 2008/28/ES (Ú. v. EÚ L 81, 20.3.2008, s. 48).

      (2)  Ú. v. ES L 317, 3.12.2001, s. 1. Rozhodnutie naposledy zmenené a doplnené rozhodnutím 2006/548/ES, Euratom (Ú. v. EÚ L 215, 5.8.2006, s. 38).

      (3)  Ú. v. ES L 8, 12.1.2001, s. 1.

      PRÍLOHA

         Rokovací poriadok Konzultačného fóra pre ekodizajn
         KOMISIA EURÓPSKYCH SPOLOČENSTIEV,
         so zreteľom na smernicu 2005/32/ES, a najmä na jej článok 18,
         so zreteľom na vzorový rokovací poriadok uverejnený Komisiou,
         PRIJALA TENTO ROKOVACÍ PORIADOK:
         Článok 1
         Zvolanie zasadnutia
         1.   Zasadnutia fóra zvoláva predseda.
         2.   Spoločné zasadnutia fóra s ostatnými skupinami sa môžu zvolávať s cieľom prerokovať otázky, ktoré patria do ich príslušných oblastí zodpovednosti.
         Článok 2
         Program zasadnutia
         1.   Predseda vypracuje program zasadnutia a predloží ho fóru.
         2.   V programe zasadnutia sa rozlišuje medzi:

                     a)

                     konzultáciou zainteresovaných strán vo fóre v súvislosti s:

                                 —

                                 vypracovaním a zmenou a doplnením pracovného plánu v súlade s článkom 16 ods. 1 smernice 2005/32/ES,

                                 —

                                 definovaním a preskúmaním vykonávacích opatrení v súlade s článkom 16 ods. 2 a článkom 18 smernice 2005/32/ES,

                                 —

                                 preskúmaním účinnosti vytvorených mechanizmov dohľadu nad trhom v súlade s článkom 18 smernice 2005/32/ES,

                                 —

                                 hodnotením dobrovoľných dohôd a ďalších samoregulačných opatrení v súlade s článkom 18 smernice 2005/32/ES,

                                 —

                                 preskúmaním účinnosti smernice a jej vykonávacích opatrení, prahu na vykonávacie opatrenia, mechanizmov dohľadu nad trhom a akejkoľvek relevantnej stimulovanej samoregulácie v súlade s článkom 23 smernice 2005/32/ES;

                     b)

                     inými záležitosťami predloženými fóru na informáciu alebo na jednoduchú výmenu názorov, buď z iniciatívy predsedu, alebo na písomnú žiadosť člena fóra so súhlasom predsedu.

               3.   Fórum schvaľuje program na začiatku zasadnutia.
         Článok 3
         Zasielanie dokumentov členom fóra
         1.   Predseda zasiela členom fóra pozvánku na zasadnutie, program zasadnutia a pracovné dokumenty, o ktorých sa má konzultovať so zainteresovanými stranami, a všetky ostatné pracovné dokumenty v súlade s článkom 12 ods. 2, najneskôr jeden mesiac pred dňom zasadnutia.
         2.   Členovia fóra môžu predsedovi predložiť doplňujúce pracovné dokumenty a písomné vyhlásenia najneskôr jeden týždeň pred dňom zasadnutia. Tieto dokumenty sa členom fóra poskytnú po doručení.
         3.   V súrnych prípadoch môže predseda na žiadosť člena fóra alebo z vlastnej iniciatívy skrátiť lehotu na zaslanie uvedenú v odsekoch 1 a 2 na päť kalendárnych dní pred dňom zasadnutia.
         4.   Na základe rozhodnutia predsedu môžu byť dokumenty vypracované a poskytnuté zainteresovanými stranami, ktoré nie sú členmi fóra, predložené ako pracovné dokumenty fóra.
         Článok 4
         Stanoviská fóra
         1.   Predseda zaznamenáva stanoviská, ktoré vyjadrili zástupcovia členských štátov a rôznych zainteresovaných strán vo fóre.
         2.   Stanoviská zástupcov členských štátov a zainteresovaných strán môžu byť predložené aj v písomnej podobe v súlade s článkom 3.
         3.   Doplňujúce písomné stanoviská v nadväznosti na diskusie vo fóre môžu byť predložené do troch týždňov odo dňa zasadnutia.
         4.   V prípade potreby možno uplatniť písomný postup ustanovený v článku 8.
         Článok 5
         Zastúpenie
         1.   V záujme zabezpečenia vyváženej účasti príslušných zainteresovaných kruhov pre každú skupinu výrobkov, ktorá je predmetom diskusie, môže predseda pozvať na niektoré zasadnutia nečlenské zainteresované strany, aby diskutovali o konkrétnych bodoch programu.
         2.   Každý člen fóra určí jednu osobu, ktorá ho bude na zasadnutiach fóra zastupovať, a informuje o tom predsedu. So súhlasom predsedu môžu určených zástupcov na náklady člena sprevádzať experti. Členovia informujú predsedu o expertoch, ktorí majú sprevádzať ich zástupcov, najneskôr dva týždne pred dňom zasadnutia. Ak predseda nevznesie námietky voči účasti experta najneskôr jeden týždeň pred dňom zasadnutia, súhlas sa považuje za udelený.
         3.   Jeden člen môže zastupovať iných členov. Zastupujúci člen predloží predsedovi pred zasadnutím písomný doklad o súhlase zastupovaných členov.
         4.   Členovia zabezpečia, aby boli zainteresované kruhy, ktoré zastupujú, náležite informované o diskusiách vo fóre.
         5.   Členovia zabezpečia primerané konzultácie so zainteresovanými kruhmi, ktoré zastupujú, a prijmú reprezentatívne stanoviská.
         Článok 6
         Podskupiny
         Predseda môže na účely preskúmania konkrétnych otázok vytvárať podskupiny. Podskupinám predsedá zástupca Komisie. Podskupiny podávajú fóru správy. Na tento účel môžu menovať spravodajcu.
         Článok 7
         Prístup tretích strán
         Predseda môže rozhodnúť o pozvaní tretích strán na zasadnutie a o vypočutí expertov v súvislosti s osobitnými otázkami.
         Článok 8
         Písomný postup
         1.   V prípade potreby môžu byť stanoviská členských štátov a zainteresovaných strán zastúpených vo fóre doručené prostredníctvom písomného postupu. Na tento účel zašle predseda členom fóra pracovné dokumenty, ku ktorým sa členské štáty a zainteresované strany zastúpené vo fóre majú vyjadriť, v súlade s článkom 12 ods. 2. Lehota na predloženie pripomienok nesmie byť kratšia ako 14 kalendárnych dní a nesmie presiahnuť jeden mesiac.
         2.   V súrnych prípadoch sa uplatňuje lehota ustanovená v článku 3 ods. 3.
         Článok 9
         Sekretariát
         Činnosti sekretariátu fóra zabezpečuje Komisia.
         Článok 10
         Zápisnice zo zasadnutí
         1.   Z každého zasadnutia sa pod patronátom predsedu vypracováva zápisnica, v ktorej sa uvádzajú najmä stanoviská vyjadrené k pracovným dokumentom vypracovaným útvarmi Komisie uvedeným v článku 2 ods. 2 písm. a) a v prípade potreby stanoviská vyjadrené k záležitostiam uvedeným v článku 2 ods. 2 písm. b). V samostatnej prílohe sa uvádza referenčný zoznam príslušných písomných stanovísk predložených v súlade s článkom 4. Zápisnica sa zasiela členom fóra a nečlenom, ktorí sa zúčastnili na zasadnutí, v priebehu jedného mesiaca.
         2.   Členovia fóra zasielajú predsedovi akékoľvek pripomienky k zápisnici písomne v priebehu dvoch týždňov. Fórum je o týchto pripomienkach informované. V prípade akýchkoľvek nezhôd prediskutuje navrhovanú zmenu a doplnenie fórum. V prípade pretrvávajúcich nezhôd sa táto zmena a doplnenie pripojí k zápisnici.
         Článok 11
         Prezenčná listina
         Predseda vypracováva na každom zasadnutí prezenčnú listinu, v ktorej uvedie meno každého účastníka, organizáciu, ku ktorej patrí, a prípadne zainteresovanú stranu, ktorú zastupuje.
         Článok 12
         Korešpondencia
         1.   Korešpondencia súvisiaca s fórom sa zasiela v elektronickej forme Komisii, do rúk predsedu.
         2.   Korešpondencia pre členov fóra sa zasiela členom v elektronickej forme. Členovia určia kontaktné osoby, ktorým sa má korešpondencia zasielať, a písomne o tom informujú predsedu.
         Článok 13
         Ochrana osobných údajov
         Každé spracovanie osobných údajov na účely tohto rokovacieho poriadku musí byť v súlade s nariadením (ES) č. 45/2001.


title: 2012/442/EÚ: Rozhodnutie Rady z  24. júla 2012 o pozícii, ktorú má Európska únia zaujať v Spoločnom výbore EHP v súvislosti so zmenou a doplnením prílohy II (Technické predpisy, normy, skúšky a certifikácia) k Dohode o EHP

text:
               28.7.2012

               SK

               Úradný vestník Európskej únie

               L 202/1

         ROZHODNUTIE RADY
   z 24. júla 2012
   o pozícii, ktorú má Európska únia zaujať v Spoločnom výbore EHP v súvislosti so zmenou a doplnením prílohy II (Technické predpisy, normy, skúšky a certifikácia) k Dohode o EHP
   (2012/442/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä jej článok 43 ods. 2 a článok 168 ods. 4 písm. b) v spojení s jej článkom 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Dohoda o Európskom hospodárskom priestore (2) (ďalej len „Dohoda o EHP“) nadobudla platnosť 1. januára 1994.

               (2)

               Podľa článku 98 Dohody o EHP môže Spoločný výbor EHP okrem iného rozhodnúť o zmene a doplnení prílohy II k Dohode o EHP.

               (3)

               Príloha II k Dohode o EHP obsahuje ustanovenia a dojednania týkajúce sa technických predpisov, noriem, skúšok a certifikácie.

               (4)

               Vykonávacie nariadenie Komisie (EÚ) č. 1274/2011 zo 7. decembra 2011 týkajúce sa koordinovaného viacročného kontrolného programu Únie na roky 2012, 2013 a 2014 s cieľom zabezpečiť dodržiavanie maximálnych hladín rezíduí pesticídov a posúdiť vystavenie spotrebiteľov rezíduám pesticídov v potravinách rastlinného a živočíšneho pôvodu a na nich (3) sa má začleniť do Dohody o EHP.

               (5)

               Nariadenie Komisie (ES) č. 1213/2008 z 5. decembra 2008 týkajúce sa koordinovaného viacročného kontrolného programu Spoločenstva na roky 2009, 2010 a 2011 s cieľom zabezpečiť dodržiavanie maximálnych hladín rezíduí pesticídov v a na potravinách rastlinného a živočíšneho pôvodu a posúdiť vystavenie spotrebiteľov týmto rezíduám (4) bolo začlenené do Dohody o EHP s určitými úpravami pre štáty EZVO, ktoré sú súčasťou EHP.

               (6)

               Nakoľko nariadenie (ES) č. 1213/2008 sa zrušilo a je preto potrebné odkaz naň v rámci Dohody o EHP vypustiť, mali by sa tieto úpravy prevziať do vykonávacieho nariadenia (EÚ) č. 1274/2011. Týkajú sa počtu pesticídov, ktoré má monitorovať Island, a počtu vzoriek z každého produktu, ktoré majú Island a Nórsko odobrať a analyzovať, a zohľadňujú najmä obmedzené laboratórne kapacity na Islande.

               (7)

               Príloha II k Dohode o EHP by sa preto mala zodpovedajúcim spôsobom zmeniť a doplniť.

               (8)

               Pozícia Únie v Spoločnom výbore EHP by mala vychádzať z pripojeného návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorú má Európska únia zaujať v Spoločnom výbore EHP v súvislosti so zmenou a doplnením prílohy II (Technické predpisy, normy, skúšky a certifikácia) k Dohode o EHP, vychádza z návrhu rozhodnutia Spoločného výboru EHP, ktorý je uvedený v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 24. júla 2012

            Za Radu

            predseda

         A. D. MAVROYIANNIS

      (1)  Ú. v. ES L 305, 30.11.1994, s. 6.

      (2)  Ú. v. ES L 1, 3.1.1994, s. 3.

      (3)  Ú. v. EÚ L 325, 8.12.2011, s. 24.

      (4)  Ú. v. EÚ L 328, 6.12.2008, s. 9.

      NÁVRH
      ROZHODNUTIE SPOLOČNÉHO VÝBORU EHP
      č. …/…
      z,
      ktorým sa mení a dopĺňa príloha II (Technické predpisy, normy, skúšky a certifikácia) k Dohode o EHP
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore zmenenú a doplnenú protokolom, ktorým sa upravuje Dohoda o Európskom hospodárskom priestore (ďalej len „Dohoda o EHP“), a najmä na jej článok 98,
      keďže:

                  (1)

                  Príloha II k Dohode o EHP bola zmenená a doplnená rozhodnutím Spoločného výboru EHP č. …/… z … (1).

                  (2)

                  Vykonávacie nariadenie Komisie (EÚ) č. 1274/2011 zo 7. decembra 2011 týkajúce sa koordinovaného viacročného kontrolného programu Únie na roky 2012, 2013 a 2014 s cieľom zabezpečiť dodržiavanie maximálnych hladín rezíduí pesticídov a posúdiť vystavenie spotrebiteľov rezíduám pesticídov v potravinách rastlinného a živočíšneho pôvodu a na nich (2) sa má začleniť do Dohody o EHP.

                  (3)

                  Nariadenie Komisie (ES) č. 1213/2008 z 5. decembra 2008 týkajúce sa koordinovaného viacročného kontrolného programu Spoločenstva na roky 2009, 2010 a 2011 s cieľom zabezpečiť dodržiavanie maximálnych hladín rezíduí pesticídov v a na potravinách rastlinného a živočíšneho pôvodu a posúdiť vystavenie spotrebiteľov týmto rezíduám (3), ktoré je začlenené do Dohody o EHP, sa v Európskej únii zrušilo, a preto je potrebné odkaz naň v rámci Dohody o EHP vypustiť.

                  (4)

                  Toto rozhodnutie sa týka právnych predpisov o potravinách. Právne predpisy týkajúce sa potravín sa neuplatňujú na Lichtenštajnsko, pokým platnosť Dohody medzi Európskym spoločenstvom a Švajčiarskou konfederáciou o obchode s poľnohospodárskymi výrobkami zahŕňa aj Lichtenštajnsko, ako je uvedené v úvode ku kapitole XII prílohy II Dohody o EHP. Toto rozhodnutie sa preto neuplatňuje na Lichtenštajnsko,

            PRIJAL TOTO ROZHODNUTIE:
      Článok 1
      Kapitola XII prílohy II k Dohode o EHP sa mení a dopĺňa takto:

                  1.

                  Znenie bodu 54zzzzb (nariadenie Komisie (ES) č. 1213/2008) sa vypúšťa.

                  2.

                  Za bod 65 (nariadenie Komisie (EÚ) č. 1171/2011) sa vkladá tento bod:

                              „66.

                                 32011 R 1274: vykonávacie nariadenie Komisie (EÚ) č. 1274/2011 zo 7. decembra 2011 týkajúce sa koordinovaného viacročného kontrolného programu Únie na roky 2012, 2013 a 2014 s cieľom zabezpečiť dodržiavanie maximálnych hladín rezíduí pesticídov a posúdiť vystavenie spotrebiteľov rezíduám pesticídov v potravinách rastlinného a živočíšneho pôvodu a na nich (Ú. v. EÚ L 325, 8.12.2011, s. 24).

                        Ustanovenia tohto nariadenia sa na účely tejto dohody vykladajú s týmito úpravami:

                              1.

                              V článku 1 sa dopĺňa tento text:
                              ‚V rokoch 2012, 2013 a 2014 môže Island aj naďalej zbierať vzorky z rovnakých 61 pesticídov monitorovaných v potravinách na jeho trhu v roku 2011 a analyzovať ich.‘

                              2.

                              V bode 5 prílohy II sa dopĺňa tento text:

                                          ‚IS

                                          12(*)
                                          15(**)

                                          NO

                                          12(*)
                                          15(**)‘ “

            Článok 2
      Znenia vykonávacieho nariadenia (EÚ) č. 1274/2011 v islandskom a nórskom jazyku, ktoré sa uverejnia v dodatku EHP k Úradnému vestníku Európskej únie, sú autentické.
      Článok 3
      Toto rozhodnutie nadobúda účinnosť … pod podmienkou, že Spoločnému výboru EHP boli doručené všetky oznámenia podľa článku 103 ods. 1 Dohody o EHP (4).
      Článok 4
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

         V Bruseli …

               Za Spoločný výbor EHP

               predseda

               tajomníci Spoločného výboru EHP

         (1)  Ú. v. EÚ L …

         (2)  Ú. v. EÚ L 325, 8.12.2011, s. 24.

         (3)  Ú. v. EÚ L 328, 6.12.2008, s. 9.

         (4)  [Ústavné požiadavky neboli oznámené.] [Ústavné požiadavky boli oznámené.]


title: 2012/536/EÚ: Rozhodnutie Európskeho parlamentu a Rady z  12. septembra 2012 o uvoľnení prostriedkov Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/017 ES/Aragónsko – stavebníctvo, Španielsko)

text:
               4.10.2012

               SK

               Úradný vestník Európskej únie

               L 269/7

         ROZHODNUTIE EURÓPSKEHO PARLAMENTU A RADY
   z 12. septembra 2012
   o uvoľnení prostriedkov Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2011/017 ES/Aragónsko – stavebníctvo, Španielsko)
   (2012/536/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (ďalej len „EGF“) bol zriadený s cieľom poskytovať doplňujúcu podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začlenení do trhu práce.

               (2)

               Rozsah pôsobnosti EGF bol rozšírený v prípade žiadostí podaných od 1. mája 2009 do 30. decembra 2011, aby zahŕňal podporu pre pracovníkov, ktorí boli prepustení v priamom dôsledku globálnej finančnej a hospodárskej krízy.

               (3)

               Medziinštitucionálna dohoda zo 17. mája 2006 umožňuje uvoľnenie prostriedkov EGF v rámci ročného stropu vo výške 500 miliónov EUR.

               (4)

               Dňa 28. decembra 2011 Španielsko predložilo žiadosť o uvoľnenie prostriedkov EGF v súvislosti s prepúšťaním v 377 podnikoch, ktorých činnosť patrí podľa klasifikácie NACE Revision 2 do divízie 41 (výstavba budov) a ktoré pôsobia v regióne na úrovni NUTS II Aragónsko (ES24), a túto žiadosť doplnilo do 23. marca 2012 o dodatočné informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 1 300 000 EUR.

               (5)

               Z EGF by sa preto mali uvoľniť prostriedky s cieľom poskytnúť finančný príspevok v súvislosti so žiadosťou Španielska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2012 sa použije Európsky fond na prispôsobenie sa globalizácii s cieľom poskytnúť prostriedky vo výške 1 300 000 EUR vo viazaných a platobných rozpočtových prostriedkoch.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 12. septembra 2012

            Za Európsky parlament

            predseda

         M. SCHULZ

            Za Radu

            predseda

         A. D. MAVROYIANNIS

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.